《次陈未斋同年韵题张南华画》
清代·李重华

诗人偶作画，兴与哦诗同。髯张醉后辄挥洒，意境不落畦畛中。

片云初生幽涧石，万吹忽入寒涛松，似有灵气盘虚空。

移情莫辨山水窟，但觉林峦窅窅泉淙淙。维髯与我最相得，联吟斗捷时过从。

比年嗜画恣游历，绝尘奔轶难追踪。朅来许我画尺幅，千金拱璧惠未蒙。

俄然赠尔白银盘上青螺峰，恍若置我五湖西畔钱塘东。

扁舟独往意何限，斗室卧看游无穷。况今新诗倡和总入画，奇妙仿佛神仙逢。

凭将此图引兴聚高作，扫尽世间俗笔满纸涂青红。

作者简介：清江苏吴县人，字实君，号玉洲。李寅子。雍正二年进士，官编修。工诗。生平游踪，历巴蜀，过秦、汉、唐之故都，望终南、武关之形胜，登泰山，谒孔林，登临凭吊，发而为诗，颇得江山之助。有《三经附义》、《贞一斋集》。